b'\n_START_ARTICLE_\nOso Heickell\n_START_PARAGRAPH_\nOso Ensio Heickell (22. tammikuuta 1927 Helsinki \xe2\x80\x93 10. helmikuuta 2005 Helsinki) oli suomalainen muotokuvamaalarina tunnettu taidemaalari._NEWLINE_Oso Heickellin vanhemmat olivat taidemaalari Arthur Heickell ja t\xc3\xa4m\xc3\xa4n toinen vaimo taidemaalari Alli o.s. Talpo. H\xc3\xa4n opiskeli Helsingin yliopiston piirustussalissa 1946 ja 1951\xe2\x80\x931952, Suomen Taideakatemian koulussa 1948\xe2\x80\x931949 sek\xc3\xa4 Acad\xc3\xa9mie Julianissa Pariisissa 1949\xe2\x80\x931950 ja Surikovin taideinstituutissa Moskovassa 1961\xe2\x80\x931962. Heickell toimi taidehistorian ja tyyliopin opettajana Taideteollisessa korkeakoulussa 1963\xe2\x80\x931981._NEWLINE_Heickell maalasi muotokuvia yhteiskunnan vaikuttajista (muun muassa Veikko Helle, Kauno Kleemola ja V. J. Sukselainen) ja useista tiede- ja kulttuuriel\xc3\xa4m\xc3\xa4n edustajista._NEWLINE_Oso Heickellin velipuolia olivat p\xc3\xa4\xc3\xa4esikunnan topografisen osaston johtaja, taidemaalari Paul Heickell ja taidemaalari Torsten Heickell.'